ຮອງນາຍົກລັດຖະມົນຕີ ຕ້ອນຮັບຄະນະວິຊາການທະນາຄານໂລກ
ໃນວັນທີ 10 ພະຈິກ 2017 ທີ່ກະຊວງການເງິນ, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ກຽດຕ້ອນຮັບການເຂົ້າຢ້ຽມຂໍ່ານັບຂອງ ທ່ານ ເຈນ ຄຣິດສໂຕຄາເລັດ (Jean Christophecarret) ຫົວໜ້າຫ້ອງການທະນາຄານໂລກ ປະຈຳ ສປປ ລາວ ພ້ອມດ້ວຍຄະນະວິຊາການທັງສອງຝ່າຍເຂົ້າຮ່ວມ.
ການເຂົ້າຢ້ຽມຂໍ່ານັບໃນຄັ້ງນີ້, ເພື່ອລາຍງານຄວາມຄືບໜ້າຜົນຂອງການປຶກສາຫາລືກ່ຽວກັບແຜນປັບປຸງລະບົບ GFIS ໃນໄລຍະຂ້າມຜ່ານ ແລະ ການກະກຽມພັດທະນາຂໍ້ມູນຂ່າວສານການເງິນແຫ່ງລັດເປັນທັນສະໄໝ (FMIS) ປັດຈຸບັນກະຊວງການເງິນໄດ້ຮັບການຊ່ວຍເຫລຶອທາງດ້ານວິຊາການຈາກທະນາຄານໂລກໃນການສ້າງແຜນປະຕິຮູບຂົງເຂດລາຍຈ່າຍ ແລະ ການຜັນຂະຫຍາຍວິໄສທັດຮອດປີ 2030 ແລະ ຍຸດທະສາດການພັດທະນາການເງິນແຫ່ງລັດ ຮອດປີ 2025 ເປັນແຜນງານລະອຽດເຊັ່ນ: ວຽກງານການປະຕິຮູບງົບປະມານ ກໍ່ຄືການຈັດຕັ້ງຜັນຂະຫຍາຍງົບປະມານ, ວຽກງານສ່ວຍສາອາກອນ, ວຽກງານຄັງເງິນ ເປັນທັນສະໄໝ ແລະ ການປັບປຸງການຄຸ້ມຄອງການເງິນພາກລັດ.
ໂອກາດນີ້, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ການຕ້ອນຮັບ ແລະ ສະແດງຄວາມຂອບໃຈຕໍ່ຄະນະວິຊາການຈາກທະນາຄານໂລກ ປະຈຳ ສປປ ລາວ ທີ່ໃຫ້ການສະໜັບສະໜູນທາງດ້ານທຶນຮອນ ແລະ ວິຊາການໃນວຽກງານປະຕິຮູບລະບົບການຄຸ້ມຄອງການເງິນແຫ່ງລັດ ແລະ ມີຄວາມຍິນດີໃຫ້ການຮ່ວມມືກ່ຽວກັບການຈັດຕັ້ງປະຕິບັດວິໄສທັດຮອດປີ 2030, ຍຸດທະສາດພັດທະນາການເງິນແຫ່ງລັດ ຮອດປີ 2025 ແລະ ການກະກຽມການຈັດຕັ້ງປະຕິບັດໂຄງການ FMIS ໃຫ້ເປັນຮູບປະທຳ.
ພາບ-ຂ່າວ: ສຸວັນໄຊ